**განცხადება ინტერესთა გამოხატვის შესახებ:**

კონსულტანტი აუტიზმის ეროვნული ცენტრის შექმნის პროექტის სამოქმედო გეგმისა და საკომუნიკაციო და ბიზნესთან ურთიერთობის სტრატეგიის შესაქმნელად

**ტექნიკური დავალება**

**პროექტის შესახებ:**

2021 წლის იანვარში აღმოსავლეთ-დასავლეთის მართვის ინსტიტუტის (EWMI) სამოქალაქო საზოგადოების განვითარებისა და მოქალაქეების ჩართულობის პროექტმა (ACCESS) გამოაცხადა საგრანტო პროგრამა არასამთავრობო და ბიზნეს სექტორებს შორის თანამშრომლობის წასახალისებლად, რათა ამ ორ სექტორს ერთობლივი ძალებით ემუშავა COVID-19 პანდემიით გამოწვეული სოციალური, ჯანდაცვითი და/ან ეკონომიკური პრობლემების შესამსუბუქებლად.

კონკურსის შედეგად შეირჩა ორანიზაცია ***განათლების დამოუკიდებელ კონსულტანტთა კოლეგია***, რომელიც ახორციელებს ინიციატივას COVID-19 პანდემიის დროს აუტისტური სპექტრის აშლილობის (ასა) მქონე პირებისა და მათი ოჯახების ინტერესებისა და უფლებების დასაცავად. პროექტი მიზნად ისახავს სამოქალაქო და კერძო სექტორებიდან რესურსების მობილიზებას და იმ მთავარი ბარიერების გამოკვეთასა და შემცირებას, რომლებსაც აწყდებიან ასა-ს მქონე პირები ჯანდაცვის სერვისების მიღებისას პანდემიის პირობებში. განათლების დამოუკიდებელ კონსულტანტთა კოლეგია შეიმუშავებს ასა-ს მქონე პირების მკურნალობის დაგეგმვისა და ჯანდაცვის სერვისების მიწოდების საპილოტე მოდელს, რომელიც სამედიცინო დაწესებულებებში დაინერგება.

პროექტის შედეგების მეტი მდგრადობის უზრუნველსაყოფად, EWMI ACCESS-ი მხარს უჭერს **განათლების დამოუკიდებელ კონსულტანტთა კოლეგიასა** და **აუტიზმის კვლევისა და ხელშეწყობის ფონდს**, რათა მომზადდეს **მოზარდებისა და მოზრდილების აუტიზმის ეროვნული ცენტრის** შექმნის სამოქმედო გეგმა. აუტიზმის ეროვნული ცენტრი პირველი ტრენინგისა და სარეაბილიტაციო [კომპლექსი](http://autism.org.ge/?page_id=2596) იქნება მოზრდილი და მოზარდი ასა-ს მქონე პირებისთვის საქართველოში.

**კონსულტანტის საქმიანობა**

EWMI ACCESS-ის მიერ შერჩეული კონსულტანტი შექმნის ე.წ. milestone-ებზე დაფუძნებულ სამოქმედო გეგმას და კომუნიკაციისა და ბიზნესთან ურთიერთობის სტრატეგიას მოზარდებისა და მოზრდილების აუტიზმის ეროვნული ცენტრის პროექტისთვის. აღნიშნული დოკუმენტების შექმნის პროცესში კონსულტანტი მჭიდროდ იმუშავებს განათლების დამოუკიდებელ კონსულტანტთა კოლეგიასთან და აუტიზმის კვლევისა და მხარდაჭერის ფონდთან, რათა (ა) შეისწავლოს და განაახლოს უკვე არსებული სამოქმედო გეგმები, მიდგომები, პროექტები და დოკუმენტები (ბ) დაეხმაროს კოლეგიასა და ფონდს ფოკუსირდეს ბიზნესსექტორთან, მედიასთან და მთავრობასთან ეფექტიან კომუნიკაციაზე და ეფექტიანად დაგეგმოს ცენტრის ასაშენებლად აუცილებელი ფინანსებისა და სხვა საჭირო რესურსების მოსაზიდად საჭირო საქმიანობები.

**კონკრეტული საქმიანობები:**

* ცენტრთან დაკავშირებით არსებული დოკუმენტებისა და საუკეთესო პრაქტიკების გადახედვა და შესწავლა
* კოლეგიისა და ფონდის ქოუჩინგი SMART კრიტერიუმებზე დაფუძნებული მიზნების გამოსაკვეთად
* აუტიზმის ეროვნული ცენტრის შექმნისა და ოპერირების დეტალური სამოქმედო გეგმის მომზადება
* კომუნიკაციისა და ბიზნესთან ურთიერთობის სტრატეგიის შექმნა ცენტრისთვის საჭირო რესურსების/მხარდაჭერის უზრუნველსაყოფად
* ცენტრთან დაკავშირებით EWMI/ACCESS-ისა და კოლეგიის/ფონდის მიერ ორგანიზებულ დისკუსიებში მონაწილეობა
* ჩართულ მხარეებთან შეხვედრების დაგეგმვა და მათში მონაწილეობა

**მოთხოვნილი კვალიფიკაცია და უნარ-ჩვევები:**

* კომპლექსური განვითარების გეგმების/პროექტების შექმნის გამოცდილება
* ეფექტიანი კომუნიკაციის სტრატეგიებისა და კამპანიების შექმნის გამოცდილება
* ტრენინგისა და ქოუჩინგის გამოცდილება პროექტის განვითარების, ჩართულ მხარეებთან ურთიერთობისა და კერძო სექტორთან ურთიერთობის საკითხებში
* საქართველოს სამოქალაქო საზოგადოებისა და კერძო სექტორის საქმიანობის ცოდნა
* აუტიზმის სპექტრის აშლილობის მქონე პირების მიმართ მაღალი სენსიტიურობა და თანაგრძნობა
* ინგლისური ენის ცოდნა

**განაცხადების მიღების პროცედურა**

დაინტერესებულმა აპლიკანტებმა CV (Resume), ინტერესის გამოხატვის წერილი და ფინანსური შეთავაზება უნდა გამოგზავნონ ელ. ფოსტის მისამართზე: atsurtsumia@ewmi.org. წერილის სათაურად მიუთითეთ: “INTERSECTORAL COOPERATION CONSULTANT”. აპლიკაციის მიღებისთანავე EWMI ACCESS-ი ელ. ფოსტით დაგიდასტურებთ განაცხადის მიღებას.

კითხვების შემთხვევაში, გამოგზავნეთ კითხვები წერილობით მისამართზე: [atsurtsumia@ewmi.org](mailto:atsurtsumia@ewmi.org).

**ვადები**

**განცხადების გამოქვეყნება**  - 2021 წლის 17 მაისი

**განაცხადების მიღების ბოლო ვადა** – 28 მაისი

**გასაუბრება შერჩეულ კანდიდატებთან -** 31 მაისამდე

**წარმატებულ კანდიდატთან დაკავშირება -** 2 ივნისი

**საკონსულტაციო სამუშაოს დღეები -** 2021 წლის7 ივნისი - 15 ივლისი ***(ჯამში 25 სამუშაო დღემდე)***

გთხოვთ, გაითვალისწინოთ, რომ განაცხადების შეფასებისა და საქმიანობის დაწყების თარიღები შესაძლოა შეიცვალოს.

*სამოქალაქო საზოგადოების განვითარებისა და მოქალაქეების ჩართულობის პროექტს (ACCESS) აფინანსებს ამერიკის შეერთებული შტატების საერთაშორისო განვითარების სააგენტო (USAID) და ახორციელებს აღმოსავლეთ-დასავლეთის მართვის ინსიტუტი (EWMI). USAID ადმინისტრირებას უწევს აშშ-ს საგარეო დახმარების პროგრამებს, რომელიც ეკონომიკურ და ჰუმანიტარულ დახმარებას უწევს 80-ზე მეტ ქვეყანას მსოფლიოში*